**חכמת המעשה:**

**"עשרת הדברות" להוראה מרחוק לילדים ונוער בסיכון**

המעבר הפתאומי להוראה מרחוק במערכת החינוך קרה כמעט בין לילה. באופן מפתיע, נראה כי לאחר ההלם הראשוני מגיע דווקא שלב ההתאהבות. תלמידים ומורים, במיוחד אלה המאותגרים טכנולוגית, מגלים שהדבר אפשרי ונהנים לרגע מן הפורמט החדש והשונה. אך כמו כל התאהבות, היא צפויה להימשך לזמן קצר ומוגבל בלבד. כדי שתתחלף באהבה עלינו לעשות את זה נכון ולהתמקצע בפורמט החדש שמהווה שינוי פרדיגמה אמתי.

בנוסף לאתגר של כלל המורים במערכת החינוך בארץ ובעולם, לנו יש אתגר נוסף בעבודה עם ילדים ונוער בסיכון: כיצד לעשות עבודה פדגוגית-טיפולית מרחוק? כיצד לשמר את הקשר המיוחד, הדיאלוג המפתח וההתייחסות ההולסטית ללומדים? אנחנו אוספים את הרעיונות והלקחים, עוברים ממצב של התאמה והתמודדות לשלב של הערכות והתמקצעות שבו שאלות אלה מקבלות מענה.

לאחר שבועיים מרוכזים של הוראה ולמידה מרחוק, ולקראת חג הפסח הקרב ובא, זיקקנו עבורכם את "עשרת הדיברות" להוראה מרחוק:

1. **"סטינג" מיטבי ומזמין לשיעור**: הגדר לשיעור קישור קבוע, שב בחדר שקט, עם רקע סולידי, הקפד על זווית צילום מחמיאה ועל הופעה במרכז המסך (גם אם נדמה לך שמחצית פניך או תקרת הבית נראים טוב יותר), דאג להגיע לשיעור לפני התלמידים ובקש מכולם להיות עם מצלמות פתוחות.
2. **"כרטיס כניסה" לשיעור**: מצא את הדרכים לעורר בתלמידים עניין עוד לפני תחילת השיעור. שלח "טיזר" לפני השיעור בדמות תמונה המלווה בשאלה/חידה, הצג על מסך ה"חדר" שאלה המתייחסת לשיעור הקודם ("Share Screen")וכיו"ב.
3. **תכנן את ההוראה והלמידה**: תכנן את מהלך ההוראה עד לבחינה ותכנן כל שיעור: הגדר עם איזה ידע/מיומנות חדשים יצא כל תלמיד בסיום השיעור וודא בסיומו שאכן השגת את מטרתך. תכנן את השיעור כך שיתאפשר לתלמידים לחבר רעיונות חדשים לידע שכבר רכשו. זה יעצים את תחושת המסוגלות שלהם ויבסס מערכת יחסים טובה יותר אתך.
4. **טפח מערכת יחסים בינאישית עם התלמידים לצד ההוראה**: שלח לתלמידים הודעה שאתה מחכה לראותם בשיעור, הבט אל המצלמה שבמחשב ולא אל המסך ודמה קשר עין עם התלמידים. שתף בתחושותיך, שאל לשלומם וגלה אכפתיות ואמפתיה גם מרחוק. שים לב למסרים, לביטויים של רגשות והיה רגיש למצוקות או מתחים של התלמידים.
5. **דאג לייצר ודאות**: תלמידים אוהבים לדעת מה מצפה להם וחשים בנוח עם דפוס קבוע ומוכר של שיעור. צור שקף המתאר את מהלך השיעור או את רשימת הנושאים שילמדו בו ושתף על גבי המסך בתחילת השיעור. זה יגביר את האתגר ויסייע בהעברת האחריות על תהליך הלמידה גם ללומדים וייצר ודאות ("החזקה").
6. **פתיחה חזקה ומעניינת**: לפתיחת השיעור חשיבות יתרה בשיעור סינכרוני. חשוב "להכניס" את התלמידים אל תוך השיעור וליצור בהם מוטיבציה ועניין כבר בדקה- שתיים הראשונות. עשה זאת באמצעות "שאלת דריכה", תמונה מסקרנת, סרטון או כל אמצעי אחר.
7. **אווירת כיף!**: קבל את פני התלמידים עם מוסיקה טובה, השתמש בפיצ'רים של מחיאות כפיים, בקש מהתלמידים לצייר "סמיילי" שמח ועצוב ולהראות בכל פעם שרלוונטי, חייך ודבר בחיות ובהתלהבות. דמיין שאתה מדבר עם הכיתה באופן בלתי אמצעי.
8. **גוון את דרך ההוראה**: בשיעור סינכרוני מאתגר יותר לשמור על רמת קשב גבוהה. הוראה בדרך של הרצאה ארוכה עלולה לגרום לתלמיד לאבד קשב במהירות. שלב בשיעור "מזניקי קשב" כגון סרטונים, שתף בטקסטים, במסמכים, במצגת. פצל את הכיתה לקבוצות - חדרים בזום "Breakout Rooms")) וכיו"ב.
9. **דיאלוג מקוון - להפוך את התלמידים לפעילים ומעורבים**: האינטרנט הוא מרחב בלתי רגיל ללמידה ולחקירה ובמקרה הזה, הוא נמצא ממש מחוץ לדלת הכיתה. שאל את התלמידים שאלה ושלח אותם לחפש את התשובה ברשת, בקש מכל תלמיד לחפש תמונה המייצגת משהו, תן לתלמידיך משימה ובסופה אפשר להם להציג את התוצר. עודד תלמידים להגיב זה לזה ווודא שכולם מעורבים ופעילים, ערוך "דיבייט" בין שני תלמידים או יותר.
10. **אמץ רגעי שתיקה**: רגעי שתיקה מאפשרים לתלמידים לחשוב ולהעמיק בחשיבה. השתיקה מאפשרת לתלמידים האיטיים יותר לעמוד בקצב, היא מעודדת יותר תלמידים ובפרט את אלה ההססניים להשתתף בשיעור. זכרו, השתיקה היא כגשר, תחתיו זורמות מילים ומחשבות.

* נכתב בלשון זכר מטעמי נוחות בלבד

בהצלחה!

כתבו:

חנה אוליאל – מפקחת ארצית תכנית היל"ה

עשהאל שריר – מנהל פדגוגי, תכנית היל"ה